b"\n_START_ARTICLE_\nFrederick Soddy\n_START_SECTION_\nBiografia\n_START_PARAGRAPH_\nVa n\xc3\xa9ixer el 2 de setembre de 1877 a la ciutat d'Eastbourne, situada al comtat d'East Sussex. Va estudiar qu\xc3\xadmica al Col\xc2\xb7legi Universitari de Gal\xc2\xb7les i posteriorment al Merton College de la Universitat d'Oxford, d'on fou investigador entre 1898 i el 1900. _NEWLINE_Entre 1900 i 1902 fou professor de qu\xc3\xadmica a la Universitat McGill de Mont-real (Canad\xc3\xa0). Entre 1904 i 1914 fou professor a la Universitat de Glasgow, i entre aquell i el 1919 a la Universitat d'Aberdeen. L'any 1919 es va traslladar a la Universitat d'Oxford, on va romandre fins al 1936, i va ocupar la c\xc3\xa0tedra Lee de qu\xc3\xadmica. _NEWLINE_Va morir el 22 de setembre de 1956 a la ciutat de Brighton, 22 de setembre de 1956.\n_START_SECTION_\nRecerca cient\xc3\xadfica\n_START_PARAGRAPH_\nL'any 1902 durant la seva estada a la Universitat McGill de Mont-real treballa al costat d'Ernest Rutherford al voltant de la radioactivitat, arribant a la conclusi\xc3\xb3 que les emanacions de tori s\xc3\xb3n \xc3\xa0toms radioactius i que la radioactivitat ve acompanyada d'una desintegraci\xc3\xb3 dels elements. El comportament an\xc3\xb2mal d'elements radioactius era a causa de la seva transformaci\xc3\xb3 en altres elements, els quals produ\xc3\xafen radiacions alfa, beta i gamma. L'any 1903, al costat de William Ramsay, va verificar que la desintegraci\xc3\xb3 del radi produ\xc3\xafa heli. _NEWLINE_Durant la seva estada a la Universitat de Glasgow va demostrar que l'urani es transformava en radi, demostrant aix\xc3\xad mateix que els elements radioactius poden tenir m\xc3\xa9s d'un pes at\xc3\xb2mic encara que les seves propietats qu\xc3\xadmiques siguin id\xc3\xa8ntiques, anomenat aquest concepte amb el nom d'is\xc3\xb2top. Posteriorment va demostrar que tamb\xc3\xa9 els elements qu\xc3\xadmics no radioactius poden tenir m\xc3\xbaltiples is\xc3\xb2tops, i que un \xc3\xa0tom pot moure's cap avall dos llocs en el seu pes at\xc3\xb2mic emetent radiaci\xc3\xb3 alfa i un cap amunt emetent radiaci\xc3\xb3 beta. Aix\xc3\xb2 va suposar un pas fonamental en el coneixement de la relaci\xc3\xb3 entre les fam\xc3\xadlies d'elements radioactius. Aquestes investigacions van permetre el descobriment de l'element radioactiu anomenat protactini, que van realitzar independentment Soddy a Anglaterra i Otto Hahn i Lise Meitner a Alemanya. _NEWLINE_A la Universitat d'Aberdeen va realitzar investigacions relacionades amb la Primera Guerra Mundial. El 1921 va ser guardonat amb el Premi Nobel de Qu\xc3\xadmica per la seva contribuci\xc3\xb3 al coneixement de la qu\xc3\xadmica radioactiva i les investigacions sobre l'exist\xc3\xa8ncia i naturalesa dels is\xc3\xb2tops._NEWLINE_Es va interessar tamb\xc3\xa9 per la tecnocr\xc3\xa0cia i els moviments socials, que va reflectir en el seu llibre Money versus Man (1933). Va escriure tamb\xc3\xa9 The Interpretation of Radium (1922), The Story of Atomic Energy (1949) i Atomic Transmutation (1953)."